  Виталий Пронин Укмысэтӥ арзэ ини анай-атай юрттэттэк кылем пиналъёс, ёрмись но трос нылпиё семьяосысь, озьы ик ӟеч дышетскись но пӧртэм ӵошатсконъёсын вормонъёс басьтэм нылпиос понна ӝуатскиз шаерысьтымы Президентлэн кызэз. Кылем четверге но пятницае 5 сюрс пала нылъёс но пиос  республикаысьтымы кун цирке вуылӥзы. Циркез адӟем сяна, пиналъёс Президентлэсь, Тол бабайлэсь но Лымы ныллэсь ческыт кузьымъёс но синпель саламъёс басьтӥзы. Представление азьын огъёзъёссэс фойеын шулдыртӥзы Ижысь ватсаса тодон-валан сётонъя центрысь усточиос. Кылсярысь, кыкетӥ классын дышетскись Элина Тюнина цирке нырысьсэ вуэм. Туж кельшиз, пе, кырӟаны. ӵуказеяз но лыкто, шуэ. Ёросъёсысь усточи пиналъёсын ӵош таяз учыре со но Африкаысь слонъёсты адӟоз.Нош Балезиноысь нылпи юртысь кыкетӥ классын дышетскись Юля Андреева цирке кыкетӥзэ вуэм ни. Туж кельше нылашлы татын, уката ик яратӥсько, пе, фокусъёсты учкыны. Нош Данил Хайруллин цирке трос пол вуылэм ни, котьку но ческыт саламъёсын куноято, шуэ. Циркын солы тужгес но кельшо пӧйшуръёс.Удалтӥз туэ Можга ёросысь Нынек муниципал кылдытэтысь нылъёслы но пиослы. Гуртоосмылэн быръёнъёсы мыло-кыдо пыриськемзы понна анай-атайтэк кылем, ёрмись но трос нылпиё семьяосысь дас одӥг пиналлы цирке ӧтён билет вуиз, шуэ Нынек школаысь покчиосты дышетӥсь Надежда Воронцова. Та празднике вуизы солэн классаз дышетскись кыктоос Алинаен Алмаз Саматовъёс но - семьяязы ньыль нылпи. «Ньыльёс» но «витьёс» гинэ басьяськом, пе, шумпотэмзэс уг вато пичиос.Нылпиосты дышетэм сяна, Надежда Семёновна социальной ужась луэ на. Муниципал кылдытэтысьтызы нимаз комиссия котькуд семьяез чакласа возе, улон югдурзэс эскере. Ёрмисьёссэ дунтэк сюдо, пӧртэм юрттэт сёто. Гуртамы алама семьяос ӧжыт, шуэ со.Школаын дышетскись нылпиослы Выль ар мылкыд кузьманы юрттэ республикаысьтымы Дышетонъя но наукая министерство.- Котькуд аре куинь Президент ёлка ортче, - шуэ дышетонъя но наукая министрлэн воштӥсез Зоя Суворова. - Укмыс ар ӵоже циркысь Выль ар ёлкае  45 сюрс пала пиналъёс вуылӥзы ни. Нош лыдэ басьтоно на ке нырысетӥ классэ мынӥсьёсты, Президент юрттэмъя та дыр ӵоже цирке 140 сюрс пала дышетскисьёс вуылӥзы ни. Палэнысь вуэм пиналъёсты одно ик сюдӥськом, ческыт кузьымъёс сётӥськом.Нош кыӵе праздник луоз мороженойтэк? Тол бабайлэн но Лымы ныллэн та кезьыт кузьымзы нылпи сюлэмез шунтэ.Лия Малых. Туспуктӥз Владимир Беломорских. Теги: Егитъёс Цирк  